Broj: 711-I-461-M-316-22/23-02-24

Zagreb, 01. srpnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva, Davorina Ivanjeka, Tatijane Vučetić, Tončice Božić i Aleksandre Jozić-Ileković kao članica Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznika Vedrana Ažića, ravnatelja Ustanove za razvoj Grada Senja,** na 178. sjednici održanoj dana 01. srpnja 2022.g. daje sljedeće

**MIŠLJENJE**

**Vedran Ažić, ravnatelj Ustanove za razvoj Grada Senja, kao ravnatelj razvojne agencije u smislu članka 29. stavka 1. Zakona o regionalnom razvoju („Narodne novine“ broj 147/14., 123/17., 118/18.), smatra se obveznikom u smislu odredbe članka 3. stavka 1. podstavka 63. ZSSI-a.**

 Obrazloženje

Zahtjev za davanjem mišljenja Povjerenstva podnio je Vedran Ažić, ravnatelj Ustanove za razvoj Grada Senja. U Povjerenstvu zahtjev je zaprimljen 23. lipnja 2022.g. pod poslovnim brojem 711-U-6302-M-316/22-01-1, povodom kojeg se vodi predmet broj M-316/22.

Člankom 3. stavkom 1. podstavkom 63. ZSSI-a propisano je da su ravnatelji odnosno predsjednici uprava regionalnih i lokalnih razvojnih agencija obveznici ZSSI-a.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

U zahtjevu obveznik postavlja upit je li kao ravnatelj ustanove za razvoj Grada Senja obveznik ZSSI-a.

Člankom 3. stavkom 1. točkom 18. Zakona o regionalnom razvoju određeno je da je regionalni koordinator javna ustanova koja obavlja poslove od javnog interesa as ciljem učinkovite koordinacije i poticanja regionalnog razvoja za područje jedinice područne (regionalne) samouprave.

Člankom 24. stavkom 3. Zakona o regionalnom razvoju propisano je da u svrhu učinkovite koordinacije i poticanja regionalnog razvoja jedinica područne (regionalne) samouprave osniva regionalnu razvojnu agenciju kao javnu ustanovu.

Člankom 26. stavkom 1. Zakona o regionalnom razvoju propisano je da Ministarstvo regionalnog razvoja i fondova Europske unije provodi akreditacijski postupak na temelju kojega se utvrđuje sposobnost regionalnog koordinatora za učinkovito i djelotvorno obavljanje poslova iz članka 25. ZOR-a.

Člankom 29. stavkom 1. Zakona o regionalnom razvoju propisano je da u svrhu učinkovite koordinacije i poticanja lokalnog razvoja jedna ili više jedinica lokalne samouprave mogu osnovati lokalne razvojne agencije kao javne ustanove ili trgovačka društva.

 Nadalje, Povjerenstvo je u svrhu ažuriranja Registra obveznika, uputilo dopis svim regionalnim koordinatorima da dostave podatke o razvojnim agencijama na svojem području. Povjerenstvo je 14. veljače 2022. od regionalnog koordinatora Ličko-senjske županije, Javne ustanove Razvojna agencija Ličko-senjske županije zaprimilo odgovor da na području ličko-senjske županije djeluje jedna razvojna agencija, i to Ustanova za razvoj Grada Senja te je sukladno tome unijelo razvojnu agenciju u Registar pravnih osoba koji ustrojava i vodi Povjerenstvo, te ravnatelja navedene razvojne agencije u Registar obveznika.

Slijedom navedenog, Povjerenstvo je dalo mišljenje da se Vedran Ažić, ravnatelj Ustanove za razvoj grada Senja, smatra obveznikom u smislu odredbe članka 3. stavka 1. podstavka 63. ZSSI-a.

Slijedom navedenog, Povjerenstvo je donijelo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznik Vedran Ažić, putem e-maila
2. Objava na internetskoj stranici Povjerenstva
3. Pismohrana